
י"ג באלול תשפ"ו,                                                                                                          תל אביב 26.8.2026                                                                                                                              
למיכל שלום רב,                                                                                                    קראתי בנשימה עצורה את 'השתיקה של אמא'. קשה לנשום לאחר קריאת ספר זה. קשה להירדם בלילה. המראות המתוארים רודפים ואינם מרפים.                                              שאלתך: "מי משתינו מספרת את האחרת, מי מובילה את מי?" (272), מאפיינת את דרך הסיפור. סיפור בשני קולות, כשקולה של אמא נשמע אבל גם מתפצל בין קולות "העשיריה" ואחרים. אני משערת שכדי לכתוב את הספר היו דרושים לך כוחות נפש רבים! לא פשוט לקרוא אותו, אבל לכתוב אותו, היה בוודאי קשה הרבה יותר.                                                                                                כבת משפחה, שהכירה את "הנפשות הפועלות" היה לי עוד יותר קשה לקרוא.                    את מה שחוותה אמך, היכרתי בקווים כלליים, מספריך הקודמים, מן הראיונות שנתת ומספרי העדויות. אבל בספר זה, הצלחת לספר את "הסיפור" הקשה במלואו, עד כמה שהדבר אפשרי. הצלחת להגיע לעדויות הכתובות ואלה ששמעת בע"פ ואחרות, ישירות ועקיפות, וטווית את הסאגה הקשה מראשיתה ועד סופה על כל פרטיה. והפרטים קשים מאד. קשה להאמין שאפשר היה לחוות אותם ולהישאר בחיים. קשה להאמין שאפשר היה לחוות אותם ולשמור על אנושיות.                                                                                            הצלחת לבטא את הקושי הגדול שלך, להכיר, להבין, לסלוח ובסופו של דבר להעריץ את אמא שלך אחרי כל מה שעברה ועבר עליה. הצלחת לבטא את הקושי להגיע לכל "החומרים" האלה, שנאספו מכל רחבי העולם. לא פחות נוגע ללב, תיאור מערכת היחסים ביניכן! לא היססת לחשוף את הקשיים משני הצדדים! חשיפה זו ראוייה לכל שבח. היא חלק מן "האמת" של הספר. גם במקומות שאת מוסיפה מדמיונך מה שיכול היה לקרות ומה שחשבו האנשים בליבם, הרושם הוא, שכך אכן היה! זוהי גדולתו של מי שכותב, מה שנקרא: "דוקו רומן". למותר להוסיף שאת יודעת לכתוב!                                                                                 זה ספר חשוב עד מאוד. לאחר שנדמה היה שקשה לחדש על כל מה שנכתב על "השואה", הוכיח הספר שלא כך הוא. הספר אינו "רק" סיפור פרטי של משפחה אחת, אלא הוא מייצג את הרבים. הוא מתאר את הרוע המוחלט, ללא גבולות, ואת האדם, במקרה זה הנשים במרכז, שהצליחו לשרוד ולשמור על צלם אנוש. ספר זה אינו נותן לשכוח ואינו נותן לעבור לסדר היום.                                                                                                    חשוב מאד שהספר יתורגם לכל השפות האפשריות, כדי שידעו, וכדי שישמש כתמרור אזהרה לאיזה שפל יכולים בני אדם לרדת. לא פחות חשוב, שייקרא גם כאן, על ידי אלה שלא נחשפו, לא ידעו, לא הכירו ואולי גם לא רצו לדעת. ובעיקר על ידי הצעירים. זה קשה במיוחד, באווירה של היום, כשמתמעטים הקוראים, במיוחד הצעירים, וספר רחב-יריעה עלול להרתיע אותם. ובכל זאת!                                                                            מיכל, תודה על ספר חשוב ומכונן זה!                                                                                                                   בהצלחה, נורית גוברין                                                                                          





